20061005
Regolament tal-Kunsill (KE) Nru 1562/2006
tal- 5 ta’ Ottubru 2006
dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika tas-Seychelles
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari, l-Artikolu 37 flimkien ma' l-Artikolu 300(2) u l-ewwel paragrafu ta' l-Artikolu 300(3) tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi:
(1) Permezz tar-Regolament tal-Kunsill (KEE) Nru 1708/87 il-Komunità approvat il-konklużjoni tal-Ftehim bejn il-Komunità Ewropea u r-Repubblika tas-Seychelles dwar sajd 'il barra mis-Seychelles [2]. Il-Partijiet innegozjaw bil-ħsieb li jissostitwixxu dak il-Ftehim bi Ftehim ta' Sħubija fis-settur tas-Sajd.
(2) Bħala segwitu għal dawn in-negozjati, ġie inizjalat Ftehim ta' Sħubija fis-settur tas-sajd f'Marzu 2005.
(3) Il-Ftehim ta' Sħubija fis-settur tas-sajd jipprevedi t-tisħiħ tal-koperazzjoni ekonomika, finanzjarja, teknika u xjentifika fis-settur tas-sajd bil-għan li jiggarantixxi li r-riżorsi jiġu konservati u jintużaw b'mod sostenibbli, kif ukoll għal sħubija bejn impriżi bil-għan li jiġu żviluppati attivitajiet ekonomiċi fis-settur tas-sajd u attivitajiet relatati fl-interess komuni.
(4) Il-Ftehim imsemmi għandu jiġi approvat.
(5) Bħala segwitu għad-dħul fis-seħħ tal-Ftehim il-ġdid, ir-Regolament (KEE) Nru 1708/87 isir obsolet. Għal raġunijiet ta' ċarezza għalhekk għandu jiġi mħassar l-imsemmi Regolament,
ADOTTA DAN IR-REGOLAMENT:
Artikolu 1
Il-Ftehim ta' Sħubija fis-settur tas-sajd bejn il-Komunità Ewropea u r-Repubblika tas-Seychelles (minn issa 'l quddiem il-"Ftehim" huwa b'dan approvat f'isem il-Komunità.
It-test tal-Ftehim hu mehmuż ma' dan ir-Regolament.
Artikolu 2
Il-President tal-Kunsill huwa b'dan awtorizzat jaħtar il-persuna jew persuni li jkollhom is-setgħa li jiffirmaw il-Ftehim sabiex jorbtu lill-Komunità.
Artikolu 3
Regolament (KEE) Nru 1708/87 huwa b'dan imħassar.
Artikolu 4
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 5 ta’ Ottubru 2006.